Refugi Prat d'Aguiló

El Refugi de Prat Aguiló "Cèsar August Torras" és un refugi de muntanya emplaçat a 1.997 metres d'altitud, a recés d'un roquisser al prat d'Aguiló (vessant nord de la Serra del Cadí), sota el pas dels Gosolans, dins el terme municipal de Montellà i Martinet, a la comarca de la Cerdanya. Forma part de la xarxa de refugis guardats de la Federació d'Entitats Excursionistes de Catalunya (FEEC), i està inclòs a l'Inventari del Patrimoni Arquitectònic de Catalunya. És un dels punts clau d’accés al massís del Cadí, especialment per ascendir al Comabona o recórrer la travessa de Cavalls del vent i l'Alta Ruta del Cadí. Des de l'any 1996 el guarda del refugi és Jordi Sabaté Moure. Història Inaugurat pel Centre Excursionista de Catalunya el 31 d'octubre de 1927, com a refugi de tipus lliure, se li donà el nom de Cèsar August Torras en record de l'expresident del CEC, que havia mort uns anys abans. Tenia una cabuda per a 32 persones, amb llar de foc i xemeneia, però pel mal tracte que patí a partir de 1936 s'anà enderrocant progressivament. El refugi nou El 1976, en ocasió del centenari del CEC, l'ICONA bastí un nou refugi en un emplaçament proper a les restes de l'antic refugi Cèsar August Torras, que havia estat vinculat al Centre Excursionista de Catalunya, inaugurat el 24 d'octubre del mateix any, en el qual perpetuà el nom de Cèsar August Torras, i que dos anys més tard, el 1978, ICONA en va traspassar la titularitat a l'Ajuntament de Montellà i Martinet, que posteriorment en va cedir la gestió en col·laboració a la Federació d'Entitats Excursionistes de Catalunya. Aquell refugi d'estructura molt senzillà, no més disposava unes lliteres per a 20 persones, un parell de taules i una llar de foc. Al llarg del temps s'hi han executat diverses actuacions de modernització i millora. Entre les intervencions més destacades dels darrers anys hi ha la renovació integral de la instal·lació fotovoltaica, executada el 2014, la rehabilitació d'una part de la coberta de l'edifici i la substitució de la fossa sèptica, dues actuacions que es van dur a terme l'any 2020. L’any 2026 es van commemorar els 50 anys de la seva inauguració, amb diversos actes institucionals i populars organitzats per la FEEC i entitats locals, que van posar en valor el paper del refugi en la dinamització de l’excursionisme i el coneixement del massís del Cadí. Durant aquest període, el refugi s’ha consolidat com un equipament de referència al Pirineu català, tant per a la pràctica de l’excursionisme com per a activitats educatives i de descoberta del medi natural. Accessos Els pobles més propers són Montellà, situat a 3:30 hores; Gósol, situat a 5:00 h, i Bagà, situat a 6:00 h, si el recorregut es fa a peu. Els refugis més propers són el de Sant Jordi "Font del Faig" (4:00 hores) i el de Lluís Estasen (4:30 hores). L'accés amb vehicle es fa per pista, des de Montellà, fins al refugi. Característiques És un refugi guardat, que tot i que ha mantingut la seva estructura arquitectònica original de dues plantes de l'any 1976, s'ha adaptat a les necessitats modernes de l'actualitat i disposa de 32 places. Ofereix servei de mitja pensió, amb sopar, allotjament i esmorzar, Wifi, Webcam, dutxes, lavabos, sala polivalent i servei de socors. L'equipament obre de l'1 de juny fins al 30 de setembre. Quan la part guardada del refugi és tancada, queda obert el refugi hivernal o d'emergència amb capacita per a 15 places per dormir. Aquest està equipat amb 5 matalassos i 5 mantes, llum amb temporitzador i una part annexa per a cuinar. Ascensions i travessies Excel·lent camp base si es vol practicar l’alpinisme. Assolir el Comabona (2.530 m), Aguiló (2.463 m). El sender de petit recorregut PR-124, i la travessa de Cavalls del vent i l'Alta Ruta del Cadí, passen per aquest refugi. Referències Enllaços externs Calendari d'obertures